**ΘΕΩΡΙΑ 7ης ΕΝΟΤΗΤΑΣ ΓΛΩΣΣΑ Α΄ ΓΥΜΝΑΣΙΟΥ**

**Άρθρο / Οριστικό και Αόριστο**

Άρθρο είναι ένα κλιτό μέρος του λόγου που χρησιμοποιούμαι μπροστά από ουσιαστικά για να δηλώσουμε αν αναφερόμαστε σε κάτι συγκεκριμένο ή όχι. Επομένως, το άρθρο δηλώνει την αναφορά. Μεταξύ του άρθρου και του ουσιαστικού μπορούν να παρεμβληθούν επίθετα ή αντωνυμίες με επιθετική σημασία.

Η ελληνική γλώσσα έχει δύο άρθρα, το οριστικό (ο, η, το) και το αόριστο (ένας, μια, ένα).

Το οριστικό άρθρο δηλώνει οριστική αναφορά και το χρησιμοποιούμε:

α. Συγκεκριμένα (ειδικευτική αναφορά): όταν αναφερόμαστε σε κάτι, πρόσωπο ή αντικείμενο, που γνωρίζει ο ακροατής/αναγνώστης, είτε από την εμπειρία του, αποτελούν δηλαδή κοινή για όλους γνώση (π.χ. «Ο Χρήστος σήκωσε το τηλέφωνο.») είτε από κάποια αναφορά που έχει προηγηθεί γι’ αυτό (π.χ. «Ο Χρήστος μού έκανε δώρο ένα ηλεκτρονικό παιχνίδι και ένα καινούργιο κινητό τηλέφωνο, αλλά το τηλέφωνο το έδωσα στην αδελφή μου.») ή όταν αναφερόμαστε σε στοιχεία ή φαινόμενα που είναι ή θεωρούνται μοναδικά (π.χ. « Η σελήνη φωτίζεται από τον ήλιο.») ή όταν αναφερόμαστε σε ονοματικά σύνολα που ακολουθούνται από κάποιον προσδιορισμό που τα καθορίζει με σχετική ακρίβεια. (π.χ.« Ο κύριος με το καπέλο ρώτησε.»)β. Γενικευτικά (γενικευτική αναφορά): όταν αναφερόμαστε σε κάτι που είναι «αντιπρόσωπος» του είδους (π.χ. «Το λιοντάρι είναι ο βασιλιάς των ζώων.») ή αναφερόμαστε στα μέλη ενός συνόλου (π.χ. «Ο σκύλος είναι πιστός φίλος του ανθρώπου.»).

γ. Σε ποσοτικές φράσεις: (π.χ. «Το ένα δεύτερο των μαθητών θέλει να πάμε αύριο εκδρομή.»).

δ. Για να δώσουμε έμφαση: (κυρίως στον προφορικό λόγο και στις εφημερίδες) (π.χ. «Μιλάμε για τον τραγουδιστή.»).

ε. Σε ελλειπτικές επιφωνηματικές προτάσεις με υποτιμητικό περιεχόμενο: (π.χ. «Τον

παλιάνθρωπο! Έκανε τόσο κακό!».

στ. Μπροστά από τα κύρια ονόματα, τα οποία έχουν πάντα οριστική αναφορά: (π.χ. «Ο Γιάννης είναι φίλος μου.»).

Το αόριστο άρθρο δηλώνει αόριστη αναφορά και το χρησιμοποιούμε:

α. Συνήθως όταν αναφερόμαστε γενικά και αόριστα σε κάτι: (γενικευτική αναφορά), το οποίο δε γνωρίζει ο ακροατής/αναγνώστης ή το γνωρίζει, αλλά εμείς δε θέλουμε να μιλήσουμε συγκεκριμένα γι’ αυτό (π.χ. «Χθες βγήκα με ένα φίλο μου.»).

β. Για να δηλώσουμε έμφαση: (π.χ. «Ένας καθηγητής και δεν το ξέρει αυτό!».

**Διαφορές οριστικού και αόριστου άρθρου:**

• Το αόριστο άρθρο έχει μόνο ενικό αριθμό.

• Το οριστικό άρθρο συχνά συνδυάζεται με την πρόθεση «σε» και αποκτά έτσι μια σύνθετη μορφή (σύνθετοι τύποι: στον, στη, στο, οι οποίοι συναντιούνται μόνο στη γενική και αιτιατική ενικού και πληθυντικού αριθμού).

Σημειώσεις:

1. Πρέπει να διακρίνουμε το αόριστο άρθρο ένας - μια - ένα τόσο από το αριθμητικό ένας – μια – ένα, το οποίο δηλώνει πως πρόκειται για ένα άτομο ή πράγμα και όχι για δύο ή περισσότερα, (π.χ. «Δε μου φτάνει μία ώρα για διάβασμα») όσο και από την αόριστη αντωνυμία ένας - μια - ένα, η οποία δεν ακολουθείται από όνομα (π.χ. «Εκεί που καθόμουν στο παγκάκι, ήρθε ένας και μου λέει να φύγω»).

2. Δυσκολότερη γίνεται η διάκριση στην περίπτωση της επιμεριστικής αόριστης αντωνυμίας («Ένας από τους φίλους μου παίζει στην ομάδα του δήμου μας»).

Το αόριστο άρθρο «μια» συνήθως δεν τονίζεται, ενώ το αριθμητικό «μία» πάντα τονίζεται.

**Παράγωγα Επίθετα**

1. Επίθετα παράγωγα από ρήματα

Παραγωγικές καταλήξεις : -τικός, -τός, -ερός, -ικός, -τήριος, -σιμος, -τέος

2. Επίθετα παράγωγα από επίθετα

Παραγωγικές καταλήξεις : -ούλης, -ουλός, -ούτσικος, -ωπός, -ιδερός

3. Επίθετα παράγωγα από ουσιαστικά

Παραγωγικές καταλήξεις : -άρης, -ιάρης, -άτος, -ένιος, -ινος, -ερός, -ής, -ωτός, -ακός, -ιακός, -ικός, -ικος, -άτικος, -ιάτικος, -ίστικος, -ίσιος, -ώδης, -ιμος, -ηλός

4. Επίθετα παράγωγα από επιρρήματα

Παραγωγικές καταλήξεις : -ινός, -ιανός

**Ασκήσεις**

1. Στις παρακάτω φράσεις να υπογραμμίσετε τα οριστικά και αόριστα άρθρα:

-Μας αναστάτωσε όλους η ξαφνική της απόφαση να μεταναστεύσει στην Αυστραλία.

-Πήρε το δώρο και τον ευχαρίστησε.

-Ήταν μια δύσκολη περίοδος για τους δύο νέους αλλά με αγάπη και υπομονή τα κατάφεραν.

-Δίπλα μας έμενε ένας πατέρας που είχε ένα γιο και δύο κόρες.

2. Να συμπληρώσετε στο παρακάτω κείμενο τα άρθρα, οριστικά και αόριστα που λείπουν:

Ήθελα πάντα να είχα μεγάλη αδερφή. Να μπορούσα κι εγώ να έλεγα, σαν άλλες συμμαθήτριές μου στις Σέρρες, «μου το δάνεισε αδερφή μου» και να φοράω κάτι μεγαλίστικο. Ή «θα πάω στον κινηματογράφο με Βαδερφή μου» και έργο να είναι για μεγάλους. Ή «γνωστός της αδερφής μου ήταν» και να καμαρώνω που με χαιρέτησε στο δρόμο νεαρός. Μου έλειπε μεγαλύτερη αδερφή. Και τώρα, έτσι όπως η Όλγα βοηθούσε μητέρα μου να ξαπλώσει, έτσι που τη φρόντιζε πρόθυμα και στοργικά, όπως ποτέ δε θα μπορούσα εγώ μοναχή μου, ένιωσα σαν να τη γνώριζα από καιρό. Από πάντα. Αισθάνθηκα βαθιά ανακούφιση, λες κι ανακάλυψα επιτέλους μεγάλη αδερφή που από καιρό λαχταρούσα.

Λότη Πέτροβιτς-Ανδρουτσοπούλου, «Τραγούδι για τρεις»

3. Να βρείτε σε ποιες περιπτώσεις το ένας, μία, ένα είναι αντωνυμία, σε ποιες αόριστο

άρθρο και σε ποιες αριθμητικό:

• Ένας, μάλιστα, έλεγε ότι γύρισε όλο τον κόσμο.

• Ρώτησα έναν και μου έδειξε το δρόμο.

• Ένα αυτοκίνητο αγόρασα, και αυτό με δόσεις.

• Ο θίασος που ήρθε στην πόλη μας έδωσε μία μόνο παράσταση.

• Ήταν μια παράσταση θαυμάσια.

• Η παράσταση κράτησε μία ώρα.

• Μια μελωδική φωνή ερχόταν από το βάθος.

• Ένας επιστήμονας έδωσε πληροφορίες για τους σεισμούς.

• Ήρθε ένας που δεν ήξερε ελληνικά.

4. Να σχηματίσετε επίθετα από τα παρακάτω ουσιαστικά: περιφέρεια, θεμέλιο, εποχή, παράδοση, ανατολή, τηλέφωνο, τράπεζα, βλάχος, Αϊ- Βασίλης, Γενάρης, κούκλα, κορίτσι, ζαβολιά, χάδι, παράπονο, σπίτι, μυρωδιά, χνούδι, ατσάλι, παραμύθι, θέρος, δέρμα, κανέλα, φθόνος, σούβλα.